Studenteraad sê oor ‘rassehaat-pamflet’Die pamflet wat glo op die NWU se Potchefstroomkampus versprei word. Die studenteraad van die Noordwes-Universiteit (NWU) se Potchefstroomkampus het in ‘n skrywe aan die universiteit se bestuur geëis dat daar onmiddellik opgetree word nadat ‘n pamflet wat lui: “Kill the Boer, Kill the Racist, Kill Afrikaans.” op die kampus versprei is. “Die bestuur distansieer hulself geheel en al van die inhoud van die pamflette,” het Louis Jacobs, woordvoerder van die NWU se institusionele kantoor, gesê. “Dit is duidelik net nog ‘n poging om agterdog te wek en die proses waarmee die NWU begin het om ‘n nuwe strategiese rigting daar te stel, te ontspoor.” Rika Nieuwoudt, waarnemende studenteraadsvoorsitter op die Puk-kampus, het ’n skrywe aan die universiteitsbestuur gerig oor die pamflet en “onmiddellike reaksie” geëis. “Studente op die kampus is baie omgekrap en voel onveilig op hulle kampus asook in Potchefstroom,” het Nieuwoudt gesê. “Die studenteraad eis in die memorandum, wat vroeër aan prof. Dan Kgwadi oorhandig is, doeltreffende transformasie, en optredes soos hierdie bemoeilik dit aansienlik. Dit is ‘n direkte menseregteskending, ‘n vorm van haatspraak en rassisme wat ons as studenteraad ten sterkste afkeur. As studente weier ons om hierdie haatspraak ligtelik op te neem en verwag ons terugvoer en drastiese stappe van die institusionele bestuur.” Nieuwoudt sê as studenteraad moet hulle die volgende vrae van die studente kan beantwoord en versoek dus bevredigende antwoorde vanaf die bestuur. Sy vra onder meer in die skrywe hoe studente die saak moet hanteer. “Gaan dit die nodige mediablootstelling geniet soos al die gebeure op die NWU Potchefstroomkampus die afgelope jaar? Is ons studente op kampus veilig? Hoe gaan daar opgetree word teenoor oor die oortreders?” Abigail Leshope, van die studenteraad se verenigingsraad, het aan Maroela Media gesê Afrikaanssprekendes op kampus is baie ongelukkig oor die pamflet. “Niemand sal met sulke haatspraak tevrede wees nie,” het Leshope gesê. “Ek voel dit is ŉ onregverdige stelling, ons kampus is ŉ plek van gelykheid. Ek praat Afrikaans by die huis, dit is my taal ook, dit maak my baie vies.” AfriForum Jeug het die pamflet vroeër as ‘n “rassehaat-pamflet” bestempel en dit ten sterkste veroordeel. Lees ook: “Kill the Boer, Kill the Racist, Kill Afrikaans!”, lui ŉ pamflet op die Puk glo